MNENJE KOMISIJE o osnutku sklepa Sveta o reviziji Statuta Ekonomsko-finančnega odbora /* COM/2012/0177 final */





MNENJE KOMISIJE o osnutku sklepa Sveta o reviziji Statuta Ekonomsko-finančnega odbora Svet v skladu s členom 242 Pogodbe o delovanju Evropske unije po prejemu mnenja Komisije določi predpise, ki urejajo delovanje odborov. V dopisu z dne 1. marca 2012 je zahteval mnenje Komisije o reviziji Statuta Ekonomsko-finančnega odbora (Economic and Financial Committee – EFC), ki je trenutno določen v Sklepu Sveta z dne 18. junija 2003 (2003/476/ES). Cilj predlagane revizije je upoštevati nekatere sklepe v zvezi z upravljanjem euroobmočja, ki so jih 26. oktobra 2011 sprejeli voditelji držav ali vlad držav članic, katerih valuta je euro. Voditelji držav ali vlad so zlasti navedli naslednje: – delovno skupino Euroskupine (tj. pripravljalno telo iz člena 1 Protokola št. 14 o Euroskupini, ki jo sestavljajo predstavniki ministrov, odgovornih za finance držav članic, katerih valuta je euro, in Komisija) vodi stalni predsednik; – predsednik delovne skupine Euroskupine (Eurogroup Working Group – EWG) in predsednik Ekonomsko-finančnega odbora (EFC) se načeloma izvolita istočasno; – obstoječe upravne strukture (tj. generalni sekretariat Sveta in sekretariat EFC) se bodo okrepile in sodelovale na usklajen način, da bi zagotovile zadostno podporo predsedniku vrha držav euroobmočja in predsedniku Euroskupine pod vodstvom predsednika EFC/EWG. Trenutno Statut EFC določa, da bi moral biti predsednik EFC izvoljen izmed članov EFC, ki zastopajo državno upravo. Ker stalni predsednik EWG ne bo več uradnik v državni upravi in bo zaposlen v institucijah EU, ta določba ne dovoljuje izvolitve stalnega predsednika EWG kot predsednika EFC. Da se takšna možnost dovoli, se zato predlaga revizija Statuta EFC. Uvedejo se zlasti naslednje spremembe: – spremenita se člen 1 in člen 2, da bi se upošteval začetek veljavnosti Pogodbe o delovanju Evropske unije; – člen 4 se spremeni za določitev, da se odbor sestane pod vodstvom predsednika; – člen 6 se spremeni in tako je predsednik EWG lahko izvoljen za predsednika EFC; – člen 7 se spremeni in tako je predsednik EWG lahko izvoljen za podpredsednika EFC, razen če ni že izvoljen za predsednika EFC; – člen 7 prav tako določa, da predsednik EWG – če ni že predsednik EFC – sodeluje na sestankih EFC, razen če EFC ne odloči drugače. Komisija meni, da je predlagana revizija primerna. Ustrezno izvaja sklepe voditeljev držav ali vlad, ki so navedeni zgoraj. Skupno predsedstvo bi prispevalo k učinkovitemu sodelovanju med EFC in EWG glede na tesne povezave med odboroma. Poleg tega bi trajna narava pozicije koristila tudi samemu EFC, ker bi njegovega predsednika razbremenila dolžnosti, ki jih ima v državni upravi. Revizija bi na splošno privedla do okrepitve okvira gospodarskega upravljanja Unije. Ne vpliva na vlogo Komisije v odboru. Treba je poudariti, da predlagana revizija ne posega v Sklep Sveta z dne 21. decembra 1998 o podrobnih določbah glede sestave Ekonomsko-finančnega odbora (98/743/ES). Hkrati bi moral Svet po mnenju Komisije izkoristi priložnost za tehnična popravka v osnutku revidiranega Statuta: – v členu 1 bi moral biti naveden sklic na Pogodbo o delovanju EU (namesto PES) „Ekonomsko-finančni odbor (odbor) izvaja naloge, opisane v odstavkih 2 in 4 člena 134 Pogodbe o delovanju Evropske unije“; – v členu 3 bi moral biti naveden sklic na „Unijo“ (ne „Skupnost“) „Člane odbora in namestnike pri izvajanju funkcij vodijo skupni interesi Unije.“ Komisija tako izdaja pozitivno mnenje o predlaganem sklepu o Statutu Ekonomsko-finančnega odbora.